b'\n_START_ARTICLE_\nKodeks obla\xc4\x8denja na delovnem mestu\n_START_PARAGRAPH_\nKodeks obla\xc4\x8denja so napisana, \xc5\xa1e pogosteje pa nenapisana pravila, ki se ti\xc4\x8dejo posameznikove obleke. Obla\xc4\x8dila imajo, kot tudi drugi vidiki \xc4\x8dlovekovega fizi\xc4\x8dnega izgleda, socialen pomen, ki je odvisen od pravil in pri\xc4\x8dakovanj, ki se razlikujejo od okoli\xc5\xa1\xc4\x8din in prilo\xc5\xbenosti. V enem samem dnevu je posameznik primoran izbirati med razli\xc4\x8dnimi stili obla\xc4\x8denja, saj se okoli\xc5\xa1\xc4\x8dine, v katerih se znajde, \xc4\x8dez dan spreminjajo. Najmanj se to zgodi vsaj dvakrat: ko izbira obla\xc4\x8dila za slu\xc5\xbebeno okolje ter kasneje, ko jih izbira za doma\xc4\x8de okolje. Razli\xc4\x8dne kulture imajo razli\xc4\x8dne norme obla\xc4\x8denja. Kot naj\xc5\xa1ir\xc5\xa1e sprejet stil obla\xc4\x8denja je sprejet zahodni stil. Kodeks obla\xc4\x8denja narekuje, kak\xc5\xa1na sporo\xc4\x8dila ljudje oddajajo s svojo izbiro obla\xc4\x8dil. Preko obla\xc4\x8dil lahko sporo\xc4\x8damo o svojem spolu, zaslu\xc5\xbeku, poklicu in dru\xc5\xbebenem statusu ter o svoji politi\xc4\x8dni, etni\xc4\x8dni in verski pripadnosti. Z obla\xc4\x8dili je mo\xc5\xbeno tudi zavesti druge ljudi. Na primer, draga obla\xc4\x8dila in dodatki opazovalcu sporo\xc4\x8dajo, da je na\xc5\xa1e premo\xc5\xbeenje ve\xc4\x8dje, kot \xc4\x8de bi bili oble\xc4\x8deni v bolj poceni obla\xc4\x8dila, kar seveda ni nujno res._NEWLINE_Kodeksi obla\xc4\x8denja nam lahko pomagajo v ve\xc4\x8d poslovnih polo\xc5\xbeajih. Poznamo frak (angl. white tie ali cravatte blanche), smoking (angl. black tie ali cravatte noire), polformalen stil obla\xc4\x8denja (angl. informal/semiformal). Sem spada poslovno formalni stil (angl. bussines formal) ter spro\xc5\xa1\xc4\x8den stil obla\xc4\x8denja ali angle\xc5\xa1ko casual (sem spada poslovno spro\xc5\xa1\xc4\x8deni slog - angl. bussines casual)._NEWLINE_Veliko podjetij ima natan\xc4\x8dno dolo\xc4\x8den kodeks obla\xc4\x8denja, ob tem pa \xc5\xa1tejejo tudi osebna higiena, urejena pri\xc4\x8deska in primerno li\xc4\x8denje. Kodeksi obla\xc4\x8denja se v majhnih korakih raztezajo na celotni razdalji od formalnega preko poslovno spro\xc5\xa1\xc4\x8denega do spro\xc5\xa1\xc4\x8denega. Stopnja formalnosti, ki jo kodeks zahteva od svojih zaposlenih, je odvisna predvsem od koli\xc4\x8dine stikov, ki jo imajo zaposlenimi z razli\xc4\x8dnimi strankami, in od narave dela.\n_START_SECTION_\nNa delovnem mestu\n_START_PARAGRAPH_\nKodeksi obla\xc4\x8denja so se skozi zgodovino mo\xc4\x8dno spreminjali. V petdesetih let prej\xc5\xa1njega stoletja so bila pravila obla\xc4\x8denja zelo stroga in so se mo\xc4\x8dno razlikovala za mo\xc5\xa1ke in \xc5\xbeenske. Dandanes so se stili obla\xc4\x8denja zelo spremenili, saj \xc5\xbeenske niso ve\xc4\x8d omejene le na krila in bluze, ampak pogosto nosijo tudi hla\xc4\x8de, pri mo\xc5\xa1kih pa so sprejemljive tudi bolj \xc5\xbeivahne barve.\n_START_SECTION_\nPoslovno formalen stil (angl. bussines formal)\n_START_PARAGRAPH_\nFormalni kodeks obla\xc4\x8denja zahtevajo podjetja, ki v veliki meri sodelujejo z zunanjimi strankami. Po navadi so obvezna v odvetni\xc5\xa1kih pisarnah in pisarnah finan\xc4\x8dnega sektorja. Zunanji videz zaposlenih v podjetju prav tako oblikuje celotno sliko podjetja. Bolj formalni slog obla\xc4\x8denja zaposlenih daje podjetju ve\xc4\x8djo kredibilnost in pri strankah vzbuja ve\xc4\x8d zaupanja v podjetje ter tudi v zaposlene. Standardi obla\xc4\x8denja v bolj formalnem okolju narekujejo obleko, tako za mo\xc5\xa1ke kot za \xc5\xbeenske. To pomeni suknji\xc4\x8d in hla\xc4\x8de. \xc5\xbdenske lahko pose\xc5\xbeejo tudi po krilu ali obleki, ki mora biti primerne dol\xc5\xbeine; nekje do kolen. Nujno naj bi bilo, da so obla\xc4\x8dila zlikana, \xc4\x8dista, ter da ne vsebujejo raznih napisov ali slik. Kravata mora biti li\xc4\x8dno in trdno zavezana, kljub utrujenosti in vro\xc4\x8dini. Poslovni svet ne odobrava kravat z nenavadnimi kri\xc4\x8de\xc4\x8dimi vzorci in barvami. Pri obutvi morajo tako \xc5\xbeenske kot mo\xc5\xa1ki biti pozorni na nogavice ter zaprte \xc4\x8devlje. Pri nogavicah morajo mo\xc5\xa1ki paziti, da se barvno ujemajo s hla\xc4\x8dami ali s \xc4\x8devlji, ter da so primerne dol\xc5\xbeine. To pomeni, da se mo\xc5\xa1kemu, ob sedenju, ne vidi ko\xc5\xbee. \xc5\xbdenske lahko sicer pose\xc5\xbeejo po sandalih, vendar le po takih z zaprtimi prsti. Obvezno morajo vedno nositi nogavice.\n_START_SECTION_\nSpro\xc5\xa1\xc4\x8deni petek (angl. casual friday)\n_START_PARAGRAPH_\nVeliko podjetij ima v svojih kodeksih obla\xc4\x8denja dolo\xc4\x8dene tudi dneve, ko se lahko zaposleni oble\xc4\x8dejo bolj spro\xc5\xa1\xc4\x8deno in lahko kr\xc5\xa1ijo kodeks obla\xc4\x8denja. Po navadi so to petki znani tudi pod imenom\xc2\xa0\xc2\xbbcasual Friday\xc2\xab\xc2\xa0oz. spro\xc5\xa1\xc4\x8deni petek. Na te dni je pri zaposlenih dovoljen poslovno spro\xc5\xa1\xc4\x8deni stil obla\xc4\x8denja - bussines casual stil. Veliko podjetij dovoli zaposlenim ta dan nositi tudi kavbojke.\n_START_SECTION_\nPoslovno spro\xc5\xa1\xc4\x8deni stil (angl. bussines casual)\n_START_PARAGRAPH_\nKo podjetje \xc5\xbeeli zaposlenim omogo\xc4\x8diti, da delajo v bolj spro\xc5\xa1\xc4\x8denih obla\xc4\x8dilih, kljub temu pa \xc5\xa1e vedno ohranjajo profesionalno podobo podjetja, predpi\xc5\xa1ejo poslovno spro\xc5\xa1\xc4\x8deni stil obla\xc4\x8denja. Ena izmed definicij poslovno spro\xc5\xa1\xc4\x8denega sloga je, da vklju\xc4\x8duje hla\xc4\x8de zlikane na rob, imenovane tudi\xc2\xa0\xc2\xbbchinos\xc2\xab\xc2\xa0ali\xc2\xa0\xc2\xbbkhakis\xc2\xab, hla\xc4\x8de, ki niso nujno del mo\xc5\xa1ke obleke, ter krila za \xc5\xbeenske. Prav tako lahko zaposleni oble\xc4\x8dejo polo majice ter srajce z dolgimi rokavi. Jeans je\xc2\xa0\xc2\xbbprepovedan\xc2\xab, prav tako tudi kratka in oprijeta krila ter tenis copate in navadne majice s kratkimi rokavi.\n_START_SECTION_\nPoslovna torba\n_START_PARAGRAPH_\nS poslovno garderobo vedno posku\xc5\xa1amo napraviti profesionalen vtis. Pri tem nam pomaga obleka, vendar ne smemo pozabiti na druge dodatke, kot na primer na poslovno torbo. Mo\xc5\xa1ki naj izbirajo med temnej\xc5\xa1imi barvami, kot so na primer \xc4\x8drna, siva, rjava in temno modra. \xc5\xbdenske imajo na voljo ve\xc4\x8d izbire, kar se ti\xc4\x8de barv. Poslovna pravila se skozi \xc4\x8das spreminjajo, zato so dandanes primerne tudi bolj \xc5\xbeivahne barve, kot na primer rde\xc4\x8da, zelena, be\xc5\xbe ali pastelno vijoli\xc4\x8dna. Izogibali naj bi se kri\xc4\x8de\xc4\x8dim barvam ter prevelikim oziroma premajhnim torbam, saj so precej neuporabne. Torba mora biti dovolj velika, da vanjo spravimo mapo velikosti A4. Pomembno je tudi, da je torba izdelana iz kvalitetnih materialov, saj z na pogled obrabljeno torbo nosilec daje vtis povr\xc5\xa1nosti in nenatan\xc4\x8dnosti. Najbolje naj bi bilo izbrati usnjeno torbo.\n_START_SECTION_\nNakit\n_START_PARAGRAPH_\nNakit je dovoljen, vendar v omejenih koli\xc4\x8dinah, ter se mora skladati s splo\xc5\xa1nim videzom. Za mo\xc5\xa1kega to pomeni najve\xc4\x8d poro\xc4\x8dni ali pe\xc4\x8datni prstan in uro. Dovoljeni so tudi man\xc5\xa1etni gumbi in kravatna igla. Pri \xc5\xbeenskah je lahko nakita ve\xc4\x8d, tudi uhani in ogrlice, vendar se naj tudi predstavnice \xc5\xbeenskega spola dr\xc5\xbeijo reka: manj je ve\xc4\x8d.\n_START_SECTION_\nLi\xc4\x8dila\n_START_PARAGRAPH_\nTudi make up je zelo pomemben, ko govorimo o pravilih obla\xc4\x8denja na delovnem mestu. Za \xc5\xbeenske so pravila ohlapna, vendar naj bi bil make up vedno v zmernih koli\xc4\x8dinah. Najvarnej\xc5\xa1a je izbira li\xc4\x8dil v naravnih barvah. Ostali odtenki niso\xc2\xa0\xc2\xbbprepovedani\xc2\xab, vendar moramo biti nosilec prepri\xc4\x8dan, da se skladajo z obla\xc4\x8dili, in se izogibati ble\xc5\xa1\xc4\x8dic in\xc2\xa0\xc2\xbbpredebelega\xc2\xab\xc2\xa0nanosa. Tudi s parfumi in kolonjskimi vodicami naj ne bi pretiravali. Ponovno se je najbolje ravnati po navodilu:\xc2\xa0\xc2\xbbmanj je ve\xc4\x8d\xc2\xab.\n_START_SECTION_\nProtokol Republike Slovenije\n_START_PARAGRAPH_\nKodeks etike zaposlenih v Protokolu Republike Slovenije zahteva od svojih zaposlenih, da izpolnjujejo posebno predpisane pogoje, in prepoveduje izzivalna obla\xc4\x8dila. Pri mo\xc5\xa1kih delovno obleko sestavljajo obleka, srajca z dolgimi rokavi, kravata z nevpadljivim vzorcem, temne nogavice in temni \xc4\x8devlji. Mo\xc5\xa1ki morajo za razne formalne dogodke, na primer ob dr\xc5\xbeavnih proslavah in dr\xc5\xbeavnih obiskih oble\xc4\x8di temno obleko (npr. temno sive ali temno modre/\xc4\x8drne barve), belo srajco z dolgimi rokavi z nevpadljivo kravato ter temne \xc4\x8devlje._NEWLINE_\xc5\xbdenske so pri izbiri delovne in formalne obleke omejene na nekri\xc4\x8de\xc4\x8de hla\xc4\x8dne kostime ter na kostime s krili. Lahko izberejo tudi obleko, vendar mora le-ta segati vsaj do kolen, ramena pa naj bodo pokrita. Paziti morajo tudi, da vratni izrez ni prevelik. V vseh letnih \xc4\x8dasih, tudi poleti, morajo nositi nogavice ter zaprte \xc4\x8devlje. Paziti morajo, da ne izberejo preve\xc4\x8d nakita in se ne nadi\xc5\xa1avijo preve\xc4\x8d._NEWLINE_Neprimerna obla\xc4\x8dila na delovnem mestu so kratke hla\xc4\x8de, \xc5\xa1portna obla\xc4\x8dila, mini krila in kavbojke. Prav tako je potrebno paziti na dekoltiranost obla\xc4\x8dil. V dneh, ko ni vnaprej napovedanih obveznosti, se zaposleni lahko oble\xc4\x8de svobodneje, vendar mora imeti v primeru nenapovedane obveznosti delovno/formalno obla\xc4\x8dilo\xc2\xa0\xc2\xbbpri roki\xc2\xab\xc2\xa0(v pisarni, na obe\xc5\xa1alniku)._NEWLINE_Formalnost kodeksa obla\xc4\x8denja na delovnem mestu se, kot \xc5\xbee prej omenjeno, obi\xc4\x8dajno dolo\xc4\x8di glede na koli\xc4\x8dino stikov zaposlenih s strankami.\n_START_SECTION_\nDisciplinski postopki\n_START_PARAGRAPH_\nNekatera podjetja opa\xc5\xbeajo, da antidiskriminacijski zakoni omejujejo njihovo predpisovanje primernih in neprimernih delovnih obla\xc4\x8dil. Vendar pa ima ve\xc4\x8dina podjetij vseeno veliko avtoritete glede obla\xc4\x8dil svojih zaposlenih. V splo\xc5\xa1nem pa previdno zasnovani kodeksi obla\xc4\x8denja ne kr\xc5\xa1ijo antidiskriminacijskih zakonov. \xc4\x8ce posameznik ne upo\xc5\xa1teva standardov, ki jih predpisuje podjetje, ga bo njegov nadrejeni opozoril na to. \xc4\x8ce zaposleni tega ne spo\xc5\xa1tuje, ga lahko nadrejeni po\xc5\xa1lje domov, da se preoble\xc4\x8de, prav tako pa bo dobil tudi ustni opomin. \xc4\x8ce vedenje zaposlenega \xc5\xa1e vedno vztraja, se proti njemu uvedejo nadaljnji disciplinski postopki.'